Trippel-7 is inderdaad meer as gelukkige nommer | PEN Afrikaans
Home » Projekte » Trippel7 » Trippel-7 is inderdaad meer as gelukkige nommer
"Sewe dae, sewe dorpe, sewe skrywers, 1 400 km, 174 deelnemers – dis die getalle, maar die syfers vertel net 'n baie klein deeltjie van die storie. Die kameraderie, die absolute toegewydheid van die Magnificent 7, die entoesiasme waarmee ons oral ontvang is, die talent wat ons sien gedy het, die wete dat ons in daai mense se lewens 'n verskil kon maak … dit alles sal my nog lank bybly."
PEN Afrikaans se Trippel-7-toer na die Noord-Kaap was een van die oomblikke wat my altyd by sal bly. Nie net kon ek skouers skuur met die room van Afrikaanse talent wat saam my op toer was nie, maar die mense en hul stories was hartroerend. Dit was 'n lekker hoendervleis gevoel om te sien watter impak ons op die mense gemaak het, hoe hulle ons in hul binnekring aanvaar het en hul harte oopgemaak het om hul stories met ons te deel. Ek is daarvan oortuig dat die wonderlikste van stories en verhale hieruit gaan spruit en dat die Noord-Kapenaars die lesse wat ons met hulle kon deel, hul eie sal maak en die stories wat saak maak finally die lig sal laat sien. Hierdie inisiatief van PEN Afrikaans verdien 'n klompie goue sterre!
Ons twee rymkletsers (Frazer en Daniel) het tydens die toer hulle REG-handelsmerk gevestig het. RITME EN GEDIGTE in aksie saam met Moses, 'n talentvolle deelnemer van Griekwastad. My hart swel steeds van trots, as ek so na die foto's kyk, kan ek hulle byna weer hoor!!!
Dit was vir my 'n groot eer en onvergeetlike ervaring om saam te werk as lid van die Trippel-7-vonk, wie soveel inspirerende en stimulerende talent in jonk en oud kon vind.
Wat vir my nogal baie opvallend was, is dat die Noord-Kaapse mense lief is vir hul eie stories opteken. Dat daar 'n bestaande kultuur is van stories dokumenteer en dat die mense die waarde van stories hoog op prys stel. Die moeilikste gedeelte vir my was die wete dat ons nie genoeg tyd kon spandeer met die mense om daardie volle potensiaal en magdom stories, gedigte ens te kon ontwikkel nie. My ervaring van die Trippel-7-span: Elkeen het geskitter in hul vakgebied en dit was vir my ook een leersame en verrykende ervaring wat ek vir niks sal ruil nie. Die foto is by die Oukiep-skryfsessie geneem.
Die honger na skryf, na vertel, die begeerte om altyd te wil onthou, dit is wat my bybly wanneer ek dink aan die Trippel-7-projek. Sewe dorpe in sewe dae en sewe skrywers wat mekaar diep leer ken en saamvleg as 'n span. Skryf is nie 'n eenmens-projek nie, skryf is lewe …